Il-Gvern Malti u dak tan-Niġerja ffirmaw ftehim ta’ koperazzjoni dwar ripatrijazzjoni ta’ immigranti li jkunu daħlu fil-pajjiż b’mod irregolari. Il-ftehim ġie ffirmat fi Brussell bejn il-Ministru għall-Affarijiet Barranin Dr George Vella u l-Ministru tal-Affarijiet Barranin Niġerjan Aminu Wali waqt is-Summit bejn l-UE u l-Afrika. F’Malta bħalissa hemm madwar 155 persuna ta’ nazzjonalità Niġerjana li ma ngħatawx status ta’ ażil. Fi stqarrija, il-Gvern qal li l-ftehim iffirmat bejn iż-żewġ pajjiżi jiggarantixxi li jiġu mħarsa d-drittijiet tal-bniedem tal-persuni ripatrijati u li b’ebda mod ma jgħaddu minn xi forom ta’ maltrattament meta jirritornaw lejn pajjiżhom. Dan il-ftehim jara wkoll li persuni li jirritornaw f’pajjiżhom jiġu rintegrati u trattati bl-iktar mod dinjituż. Iż-żewġ naħat qed jaqblu wkoll fuq tisħiħ tal-ġlieda kontra rackets kriminali li jorganizzaw traffikar ta’ bnedmin. Il-Gvern qal li dan il-ftehim huwa wieħed mill-modi kif pajjiżna qed jindirizza l-kwistjoni tal-immigrazzjoni irregolari b’mod konkret. Ingħad li l-koperazzjoni u d-djalogu ma’ pajjiż bħan-Niġerja huwa kruċjali speċjalment meta f’pajjiżna teżisti komunità Niġerjana li diġà hija integrata sew fis-soċjetà Maltija. Ir-ripatrijazzjoni tista’ ssir ukoll permezz ta’ fondi allokati mill-Unjoni Ewropea biex persuni li ma jingħatawx status ta’ ażil jiġu ritornati lura mill-pajjiż tal-oriġini tagħhom.